በኦፌኮ አመራር አቶ ደጀኔ ጣፋ ላይ ክስ ተመሠረተ
የኦኤምኤን ጋዜጠኛ ከእስር ተፈትቷልከኦሮምኛ ቋንቋ ድምፃዊው ሃጫሉ ሁንዴሳ ግድያ ጋር በተያያዘ በተፈጠረው ሁከትና ግጭት በደረሰው አደጋ ተጠርጥረው በእስር ላይ በነበሩት የኦሮሞ ፌዴራሊስት ኮንግረስ (ኦፌኮ) አመራር አቶ ደጀኔ ጣፋ ትናንት ነሐሴ 26 ቀን 2012 ዓ.ም. ክስ ተመሥርቶባቸዋል፡፡በአቶ ደጀኔ ጣፋና አቶ ሚሻ አደም ላይ ክስ የመሠረተው የፌዴራል ጠቅላይ ዓቃቤ ሕግ ሲሆን፣ በፌዴራል ከፍተኛ ፍርድ ቤት ልደታ ምድብ ተረኛ ወንጀል ችሎት ማቅረቡም ታውቋል፡፡አቶ ደጀኔ ክስ የቀረበባቸው የወንጀል ሕግ አንቀጽ 238 (2) ድንጋጌን ማለትም በሕገ መንግሥትና ሕገ መንግሥታዊ ሥርዓትን በመተላፍ በሕዝብ ደኅንነት ወይም ኑሮ ላይ ከፍተኛ ቀውስ ማድረስ ወንጀል ፈጽመዋል የሚል መሆኑን ጠበቃቸው ለሪፖርተር ገልጸዋል፡፡በድምፃዊው ሃጫሉ ግድያ ምክንያት ተጠርጥረው የነበሩት አቶ ሚሾ አደም ላይም ክስ ተመሥርቷል፡፡ ዓቃቤ ሕግ በአቶ ሚሾ ላይ ክስ ያቀረበባቸው አዋጅ ቁጥር 761 (1) ድንጋጌን በመተላለፍ ማለትም ኢትዮ ቴሌኮም ከዘረጋው የቴሌኮም መሠረተ ልማት ውጭ ለአገር ውስጥና ለውጭ ወይም ዓለም አቀፍ የቴሌኮም አገልግሎት መስጠት ወንጀል መሆኑንም ጠበቃቸው ገልጸዋል፡፡በአቶ ሚሾ ላይ የተጠቀሰው የሕግ አንቀጽ ዋስትና ስለማይከለክል ተከሳሹ የዋስትና መብታቸው ተጠብቆ፣ በውጭ ሆነው እንዲከራከሩ ለማድረግ ዛሬ ነሐሴ 27 ቀን 2012 ዓ.ም. በፍርድ ቤት ክርክራቸውን እንደሚያቀርቡም ተናግረዋል፡፡አቶ ደጀኔን በሚመለከት ገና የክስ ቻርጁ እንዳልደረሳቸው የገለጹት ጠበቃቸው፣ የክስ ቻርጁ እንደደረሳቸው ተመልክተው ለፍርድ ቤቱ ማንሳት የሚገባቸውን ክርክሮች እንደሚያቀርቡ ገልጸዋል፡፡ ለመቼ ቀጠሮ እንደተሰጠ አለማወቃቸውንም ተናግረዋል፡፡ ከድምፃዊው ግድያ ጋር በተያያዘ ተጠርጥሮ በእስር ላይ የከረመው የኦኤምኤን ጋዜጠኛ ጉዮ ዋሪዮ የዋስትና መብቱ ተጠብቆለት ከእስር መፈታቱ ታውቋል፡፡ ጋዜጠኛ ጉዮ ድምፃዊ ሃጫሉ ከመገደሉ ሁለት ሳምንታት በፊት ቃለ መጠይቅ አድርጎለት እንደነበር ይታወሳል፡፡ 